钦定古今图书集成/明伦汇编/官常典/第342卷 > 沈冲
## 钦定古今图书集成/明伦汇编/官常典/第342卷 > 沈冲

按《南齐书》本传，“冲字景绰，吴兴武康人也。祖宣，新安
太守。父怀文，广陵太守。冲解褐卫尉，五官转扬州主
簿。宋大明中，怀文有文名，冲亦涉猎文义，转西阳王
抚军法曹参军。寻举秀才，还为抚军正佐，兼记室。及
怀文得罪被系，冲兄弟行谢，情哀貌苦，见者伤之。柳
元景欲救怀文，言于帝曰：‘沈怀文三子，涂炭不可见，
愿陛下速正其罪’。”帝竟杀之。元景为之叹息。冲兄弟
以此知名。泰始初，以母老家贫，启明帝得为永兴令，
迁巴陵王主簿，除尚书殿中郎。元徽中，出为晋安王
安西记室参军，还为司徒主簿、山阴令，转司徒录事
参军。世祖为江州，冲为征虏长史、寻阳太守，甚见委
遇。世祖还都，使冲行府州事，迁领军长史。建元初，转
骠骑谘议参军，领录事，未及到任，转黄门郎，仍迁太
子中庶子。世祖在东宫，待以恩旧，及即位，转御史中
丞，侍中。冠军庐陵王子卿为郢州，以冲为长史、辅国
将军、江夏内史，行府州事。随府转为安西长史、南郡
内史，行荆州府事，将军如故。永明四年，征为五兵尚
书。冲与兄淡渊，名誉有优劣，世号为“鼓腰兄弟。”淡渊
并历御史中丞，兄弟三人皆为司直，晋、宋未有也。中
丞案裁之职，被宪者多结怨。渊永明中，弹吴兴太守
袁彖。建武中，彖从弟昂为中丞，到官数日，奏弹渊子
缋父在，僦白幰车，免官禁锢。冲母孔氏在东，邻家失
火，疑为人所焚，爇大呼曰：“我三儿皆作御史中丞，与
人岂”有善者！世祖方欲任冲，冲西下，至南州而卒，时
年五十一。上甚惜之。丧还，诏曰：“冲丧柩至止，恻怆良
深，以其昔在南藩，特兼悯悼。”车驾出，临冲丧，诏曰：“冲
贞详闲理，志局淹正，诚著藩朝，绩彰出守。不幸早世，
朕甚悼之。”追赠太常，谥曰恭。